Tuisversorging van Covid-19 Pasiënte - Corona Krisissentrum
Tuis / COVID-19 / Tuisversorging van Covid-19 Pasiënte
Tuisversorging van Covid-19 Pasiënte
Met alle waarskynlikheid gaan Covid-19 nog 'n geruime tyd met ons wees en ook selfs in die toekoms met vlae kom en gaan. Die vooruitskouing is dat die meeste mense wel geïnfekteer gaan word in verskillende grade van ernstigheid maar dat hulle dit wel sal oorleef.
Die meeste pasiënte, buiten kritieke gevalle, sal nie hospitalisasie vereis nie, en afhangende van die toename en erns van gevalle is dit moontlik dat hospitalisasie nie beskikbaar sal wees nie, wat pasiënte sal noop om van tuisversorging gebruik te maak.
Wat gaan jy benodig vir tuisversorging? Isolasie, ontsmettingstoerusting, medikasie, voeding en iets om die pasiënt mee besig te hou.
Die belangrikste is dat die pasiënt in algehele afsondering moet vertoef; indien die pasiënt bv. in 'n eenslaapkamerwooneenheid woon, kry die pasiënt die slaapkamer en waar daar 'n en suite-eenheid is, geniet die pasiënt voorkeur. Niemand behalwe een versorger mag die vertrek binnegaan nie, selfs nie eens troeteldiere nie. Isoleer die pasiënt met sy/haar eie voorraad ontsmettingsmiddels en persoonlike toiletware en warm water. Die pasiënt moet ten alle tye 'n masker dra, veral wanneer 'n gemeenskaplike badkamer besoek word; die pasiënt mag dalk skielik hoes of nies en die versorger kan dalk nie betyds padgee nie. Waar 'n badkamer gedeel word, moet alle toiletware en handdoeke verwyder word om sodoende die ander inwoners te beskerm; gebruik verkieslik papierhanddoeke. Indien die pasiënt in staat daartoe is, moet hy/sy self alle oppervlakke waaraan geraak is, self ontsmet – krane, deurknoppe, ligskakelaars ens., en ontsmetting moet plaasvind voordat enige ander huismense die badkamer gebruik.
Verseker genoegsame ventilasie in die siekekamer en deur die hele huis.
Alles wat die pasiënt aanraak, moet ontsmet word, vanaf eetgerei tot harde oppervlaktes, dus is dit noodsaaklik om 'n voorraad ontmettingsmiddels beskikbaar te hou. Sanitasietoerusting sal bleikmiddel (½ koppie op 16 koppies [125ml op 3.5 liter] water), gesigsmaskers om beide neus en mond te bedek , lateks-handskoene om die pasiënt en wasgoed mee te hanteer, handreiniger, wasgoedseep, liggaamseep, naelborsel, papierhanddoeke en sneesdoekies.
Stel jou geneesheer of apteker in kennis indien jy 'n pasiënt moet tuisversorg en versoek dat die nodige medikasie by jou afgelewer word, maar gewone verkouemedisyne sal ook simptome verlig. Die pasiënt sal hoesmedisyne en 'n neussproei benodig. Diarree mag voorkom by die pasiënt, dus moet die nodige medikasie beskikbaar wees, asook elektrolietvervanging en vitamienaanvullings, en vermy suiker. 'n Termometer is noodsaaklik en waar moontlik ook 'n oksimeter wat hartklop asook die suurstofvlak in die bloed aantoon, wat 'n aanduiding is van hoe goed die longe funksioneer. Maak seker dat die pasiënt 'n voorraad kroniese medikasie het. Hou die apteker en dokter se telefoon- en noodnommers beskikbaar, bv. op die koelkas se deur, en laat ander huisbewoners ook weet waar om die nommers te kry.
Indien die volgende simptome voorkom, moet daar dadelik noodmaatreëls geneem word: die pasiënt ervaar asemhalingsprobleme, pyn of drukking in die bors, is verward, toon onvermoë om wakker te word of wakker te bly, lippe of gesig word blou.
Moenie eetgerei, beddegoed, handdoeke en elektroniese toerusting deel nie. Die pasiënt se wasgoed mag saam met ander huisbewoners s'n gewas word, maar moet met seep en warm water gewas word en verkieslik songedroog word.
Ewe belangrik as medikasie en gesonde voeding, is dat die pasiënt genoegsame vermaak moet hê of selfs 'n handwerkprojek om mee besig te bly. Voorsien die pasiënt van elektroniese kommunikasie, bv. 'n skootrekenaar, leesstof, legkaarte, 'n radio en/of TV, en indien moontlik, materiaal om sy/haar stokperdjie te bedryf.
Wanneer is dit veilig om die isolasie te verbreek?
As die pasiënt wel Covid-19 onder lede gehad het, sal dit eers veilig wees om isolasie te verbreek indien die persoon vir 72 uur geen koors gehad het en geen koorsmedikasie geneem het nie, ander simptome soos hoes en kortasem verbeter het en twee negatiewe toetse 24 uur uitmekaar ontvang het.
Persone wat NIE Covid -19 simptome gewys het nie maar wel positief getoets het: na 10 dae en geen simptome nie en na twee toetse 24 uur uitmekaar.